Ebbe Kalnæs (CD), 2001-05-08:
Lovforslaget, vi her behandler, er et lovforslag, som har CD's store sympati.
Det er helt klart, at selskabsopdelingen, som jeg også under forespørgselsdebatten var inde på i starten, betragter vi som ganske væsentlig og vigtig.
Jeg vil også gerne understrege, at vi har en forventning om, at selskabsopdelingen vil gå stærkt, at man vil arbejde reelt for at gennemføre den hurtigt. Der vil måske være nogle, der kunne se deres fordel i at trække den lidt og tale om tekniske vanskeligheder og en lang række andre ting, som ville gøre, at det ville tage rigtig lang tid, fordi man behændigt kunne holde fast på den samme status lidt længere. Til det vil vi altså sige, vi holder meget øje med, at der er drive i at få gennemført den selskabsopdeling.
Det er formentlig flere opdelinger, vi taler om.
Men den helt primære, den principielle opdeling mellem net- og handelsselskab er selvfølgelig den meget vigtige del af det her.
Vi vil altså lægge vægt på det.
Vi vil også lægge vægt på, at der bliver holdt ganske nøje øje med, at man i opdelingen rent værdimæssigt bærer sig meget korrekt ad og har en meget åben proces, som viser meget præcist, hvordan værdifordelingen i de her sammenhænge er, så der ikke skabes nogen tvivl om, at opskrevet net og forskellige andre ting har en eller anden ugunstig virkning.
Jeg tror, man vil arbejde positivt for det.
Det skal ikke være nogen mistænkeliggørelse som sådan, men jeg vil dog alligevel sige, at vi vil følge det ganske nøje.
Vi synes, det er vigtigt.
Det, at DONG får mulighed for at agere mere frit, får mulighed for i lighed med sine konkurrenter at agere på en anden måde, lægger vi også meget vægt på.
Jeg hører måske med blandt dem, som nogle synes har været lidt rå i forhold til DONG - det der med rå energi - men det, der er det afgørende, er jo, at vi ønsker DONG alt muligt godt, men vi ønsker også, DONG skal tilpasse sig en markedssituation så godt som muligt og komme ud af den der lidt monopole situation, som man har været i.
Derfor har forbrugerne, ud over at få sikret sit net ved at skille det ud, en interesse i, at man også har et DONG, der fungerer godt og har gode muligheder.
Selvfølgelig skal DONG ikke på bekostning af pensionisters varmeregninger og småvirksomheder ud og bore i den store verden.
Det er ikke det, der er tale om.
Vi taler om at udvide til Nordsøen, f.eks. ved at sige, vi har et samspil med de aktører, der er derude.
Vi har i øvrigt hørt, at de rent kommercielle aktører i Nordsøen meget tit glæder sig over samarbejdet med DONG i Nordsøen, og det synes vi er vigtigt.
Men som sådan går vi altså meget ind for det her lovforslag.
Vi synes, det går den rigtige vej.
Vi synes, det er væsentligt, og det, at man får skabt denne selskabsopdeling og får skabt den her nye stil for DONG, synes vi er ganske væsentligt.
Så det, det drejer sig om, er, at der bliver opgivet nogle forskellige bindinger.
DONG har jo også talt om, at de vil ændre aftaler med de store aftagere og den slags ting, og der er forskellige andre af de aftaler, som er lidt stive i dag, som man nu vil ændre.
Vi synes som sagt, at det her er et udmærket forslag.
CD støtter det.
Vi har ikke for alvor nogen anker imod det, og vi ønsker som sagt DONG alt mulig god vind med på vejen, når nu vi får bragt det her på plads.
Og så til sidst er jeg nødt til at sige til fru Aase D.
Madsen, at der ikke er tale om et egentligt gartnerforslag i det her.